Tamo gdje je i započeo svoju političku karijeru, u zagrebačkom kvartu Peščenica, jučer je pritvoreni zagrebački gradonačelnik osnovao svoju novu stranku. Na osnivačkoj skupštini političke stranke “Bandić Milan 365 - Stranka rada i solidarnosti” okupilo se oko dvjesto osnivača-članova stranke. Za predsjednika stanke izabran je Milan Bandić, a kako je on u Remetincu, njegov govor jučer je na osnivačkoj skupštini pročitao zagrebački pročelnik za obrazovanje Ivica Lovrić.

Vladaju cinizam i taština

– Napokon je došao i ovaj dan! Okupili smo se kako bismo osnovali stranku te preuzeli odgovornost za našu domovinu... Pogledajte kamo su sebične, neodgovorne i nesposobne elite dovele zemlju. Hrvatska je na koljenima! Gospodarstvo je na koljenima! Stotine tisuća ljudi ostalo je bez posla, isto toliko je pod ovrhama i s blokiranim računima. Je li to ova zemlja, jesu li to ovi ljudi zaslužili? Nisu! I zato kažem: te neodgovorne i nesposobne politike mogu raditi što hoće, ali ne mogu raditi dokle hoće... Cinizam, sebičnost i taština vladaju Hrvatskom, dragi prijatelji! Tome treba stati na kraj! Mi ćemo to i učiniti! Umjesto cinizma mi nudimo ljubav! Umjesto sebičnosti odgovornost i služenje! Umjesto zlobne taštine: kompetentnost i predani rad – poručio je Milan Bandić iz pritvora.

Doznajemo kako Bandić uopće nije znao da će se stranka osnovati jučer, planirao je to za ponedjeljak, ali su se njegovi suradnici odlučili za subotu jer mnogi članovi ne bi mogli doći u ponedjeljak, na radni dan. Doznajemo kako će formalni zahtjev za registriranje stranke biti podnesen u ponedjeljak, kada će i pročelnik Ivica Lovrić obavijestiti Bandića o poduzetim koracima. Za potpredsjednike su izabrani Jelena Pavičić Vukičević, Ana Stavljenić Rukavina i Jakov Bienenfeld, a u predsjedništvu stranke, uz njih, još su i Sandra Perković, Ljiljana Ivković, Miodrag Demo i Stjepan Sučić te tajnik stranke koji će uskoro biti izabran.

Zanimljivo, Ivica Lovrić nije se učlanio u Bandićevu stranku, a doznajemo kako je to zato što se Lovrić “nikad nije vidio, niti se u budućnosti vidi u političkim strankama”.

Idući korak - podružnice

Iako se Bandićevi suradnici nadaju kako će do Uskrsa svi svjedoci biti ispitani, a Bandić pušten iz pritvora kako bi nakon blagdana došao na svoj posao u Ured gradonačelnika, poznavatelji pravosudnih pitanja kažu kako je šansa za takav rasplet manja od jednog promila. Vjerojatno će Bandić ostati u pritvoru i nakon 10. travnja jer će USKOK gotovo sigurno tražiti produljenje pritvora, a kako i dalje postoji opasnost od ponavljanja kaznenog djela, Bandić bi iz pritvora mogao izaći najvjerojatnije tek kada bi dao ostavku na gradonačelničku funkciju. Idući korak je osnivanje podružnica u svih 17 zagrebačkih četvrti, a zatim će osnivati podružnice i u drugim dijelovima Hrvatske.

Od Bandićevih suradnika doznajemo kako je moguće da uz podršku HDZ-a smijene bivšeg partnera Darinka Kosora (HSLS) s mjesta predsjednika Gradske skupštine.

>> Anarhija u Zagrebu: Mogući scenariji nakon ostavke Švaljek i dolaska novog vodstva

>> Bandić je Vidi Demarin rekao da nije smio primiti slike

>> Sandra Švaljek: Ako Bandić imenuje Vesnu Kusin, dat ću ostavku i idem u Skupštinu

Govor Milana Bandića na osnivačkoj skupštini